Boere trek Eskom-man, nog twee vas vir ‘veediefstal’Foto: Verskaf Boere in die Prieska-omgewing in die Noord-Kaap het Vrydag vinnig reageer nadat skape op die plaas Skilderspan gesteel is. Drie verdagtes, onder wie ŉ Eskom-werker, is uiteindelik sowat 50 km verder vasgetrek. ŉ Werker op Donald Jackson se plaas, Skilderspan, het ŉ Eskom-gemerkte voertuig in die veld gewaar en gesien hoe drie mans skape vasbind en een van die skape agter in die bakkie laai. Dit is toe dat hulle die plaaswerker gewaar en laat spaander het. Die werker het Jackson van die gebeure in kennis gestel en hy het dadelik oor die radionetwerk bystand van die naaste boer ontbied. Piet Vos het in sy bakkie gespring en die verdagtes agternagesit. Petrus Vermeulen is nog een van die boere in die omgewing wat ook vinnig in sy bakkie gespring en na die verdagtes begin soek het nadat Vos verdere bystand versoek het. Foto: Verskaf “ŉ Hoogspanningsdraad van Eskom loop hier deur talle plase en Eskom-werkers het sleutels vir hekke sodat hulle al langs die draad kan ry en instandhouding kan doen. So, die verdagtes het soos hulle gery het die hekke oopgesluit en weer agter hulle toegesluit.” Volgens Vermeulen was minstens 11 boere uiteindelik op die verdagtes se spoor. “Ons het hulle naby die Carnarvon-Prieska-pad vasgekeer en die polisie ontbied.” Die verdagtes het glo gesê dat hulle die skaap wat gesteel is in die veld afgelaai het terwyl hulle gevlug het. Die polisie het bevestig dat drie verdagtes, tussen 30 en 36 jaar oud, in hegtenis geneem is en binnekort in die Britstown-landdroshof sal verskyn. Foto: Verskaf Eskom het ook bevestig dat een van sy werknemers van veediefstal beskuldig word. “Dié soort gedrag is heeltemal onaanvaarbaar en sal deur middel van die korrekte prosedure opgevolg word.” Vermeulen het gesê die Eskom-werker het twee makkers, glo albei voorheen plaaswerkers in die omgewing, in Prieska opgelaai. Hy het gesê polisiebeamptes is na die toneel waar die skape gesteel is om bewysstukke te versamel. Volgens Vermeulen is skaapdiefstal ŉ baie groot probleem in die omgewing. “Ons is pas ook deur ŉ groot droogte wat baie van ons kuddes halveer het.” Eskom het gesê enige verdagte aktiwiteite deur ŉ Eskom-werknemer of -kontrakteur kan aangemeld word by 08600 37566 of 0800 11 27 22.